May 01,2015
మరింత కనిష్ఠానికి రూపాయి
            ముంబయి : అంతర్జాతీయ ద్రవ్య మార్కెట్లో రూపాయి మారకం విలువ రోజు రోజుకు వెలవెల పోతోంది. దేశీయ స్టాక్‌ మార్కెట్లు వరుసగా పడిపోవడంతో పాటు కార్పొరేట్ల లాభాల్లో స్తబ్దత రూపాయిపై ప్రభావం చూపడంతో నాలుగు మాసాల కనిష్ట స్థాయికి దిగజారింది. విదేశీ ఈక్విటీలు తరలిపోవడం, మరోవైపు దిగుమతిదార్ల నుంచి డాలర్లకు డిమాండ్‌ పెరగడంతో వరుసగా రెండో సెషన్‌లోనూ రూపాయి నష్టపోయింది. గురువారం డాలర్‌తో రూపాయి మారకం విలువ 42 పైసలు పతనమై రూ.63.72 వద్ద ముగిసింది. ఇంతక్రితం సెషన్‌లో రూ.63.30 వద్ద నమోదయ్యింది. ఇంట్రా ట్రేడింగ్‌లో 63.71 వద్ద నమోదయ్యింది. డిసెంబర్‌ 2014లో ఈ స్థాయిలో రూపాయి విలువ చోటు చేసుకుంది. అంతర్జాతీయ మార్కెట్లో డాలర్‌తో రూపాయి మారకం విలువ త్వరలోనే 63.90కి చేరే అవకాశాలున్నాయని ఇండియా ఫారెక్స్‌ అడ్వైజర్‌ అభిషేర్‌ గొయాంక పేర్నొన్నారు. కాగా రూ.64.50-64.90కు చేరే అవకాశాలు లేకపోలేదన్నారు. వరుసగా రూపాయి మారకం విలువ పడిపోతున్నప్పటికీ రిజర్వు బ్యాంకు ఆఫ్‌ ఇండియా చొరవ తీసుకోవడం లేదన్నారు.
మీ స్నేహితులకు రికమెండ్ చెయ్యండి